Yhdysvaltain presidentti Donald Trumpin ajama uusi terveydenhuoltolaki jäi ilman senaatin tukea.

Tällä hetkellä voimassa olevan demokraattihallinnon aikana luodun terveydenhoitojärjestelmän Obamacaren kaataminen on ollut yksi presidentti Trumpin vaalilupauksista.

– Valitettavasti on nyt selvää, että yrityksemme mitätöidä ja korvata epäonnistunut Obamacare ei onnistunut, sanoi republikaanijohtaja Mitch McConnell lausunnossaan myöhään maanantaina.

John McCain: Nyt tarvitaan puolueyhteistyötä

Leikkauksesta kotonaan Arizonassa toipumassa oleva republikaanisenaattori John McCain on ehdottanut republikaaneille puolueyhteistyötä demokraattien kanssa.

– Kongressin täytyy nyt palata normaaliin päiväjärjestykseen ja järjestää kuulemisia. Kummankin puolueen pitää panostaa siihen, että saamme vihdoin terveydenhuoltolain, joka takaa amerikkalaisille sekä laadukkaan että edullisen terveydenhuollon, McCain sanoi tiedotteessaan.

Presidentti Trump haluaa mitätöidä Obamacaren mahdollisiimman nopeasti ja aloittaa uuden järjestelmän rakentamisen puhtaalta pöydältä. Hänen mukaansa tähän osallistuisivat demokraatitkin. Demokraatit itse ovat ilmoittaneet, etteivät halua olla osallisena Obamacaren purkamisessa.

Tärkeä arvovaltakysymys

McConnell aikoo yrittää vielä kaataa Obamacaren senaatin äänestyksessä, mutta hän on myös ehdottanut kahden vuoden siirtymäaikaa. Tämän ehdotuksen republikaanit jo kertaalleen torjuivat kuukausia sitten.

McConnell ei ole julkistanut mitään tiettyä päivää, jolloin senaatti esityksestä äänestää. McConnellin ilmoitus kahden vuoden siirtymäajasta tuli sen jälkeen, kun republikaaniedustajat Mike Lee ja Jerry Moran kertoivat, että he eivät kannata nykyisenkaltaista versiota Obamacaren korvaavasta laista.

Jo aikaisemmin republikaaniedustajat Susan Collins ja Rand Paul olivat ilmoittaneet vastustavansa uudistusta.

Neljän rintamasta livenneen republikaanin lisäksi kaikki senaatin demokraatit vastustavat Obamacaren välitöntä kumoamista. Kun republikaaneilla on 100-paikkaisessa senaatissa vain niukka enemmistö 52 edustajallaan, vanha terveydenhuoltolaki jää ainakin toistaiseksi voimaan.

Obamacaren jääminen voimaan on republikaanipuolueelle iso arvovaltatappio.

_Lähde: Reuters, CNN,AFp, STT

Obamacaren kannattaja kuvattuna Yhdysvaltain Massachusettsissa lokakuussa 2013. Yoon S. Byun / EPA

Lisätty 18.7.2017 McCainin ja Trumpin suunnitelmat.